Kim Edberg Andersen (DD), 2024-05-30:
Tak for det, formand.
Der er forskel på, hvor store og små de sager, vi behandler i Folketinget, er, og det er jo faktisk en af de helt store, vi tager fat på her i dag, nemlig tåbeligheden i, at plastiksugerør er blevet noget, som vi alle sammen skal se på at man kan bruge i andre lande, men som man ikke kan bruge i Danmark.
Jeg ved godt, at Socialdemokraternes ordfører, tror jeg det var, var oppe at sige, at nu ville man gå op at vise, hvor tåbelige danske politikere og EU-politikere er, men det behøver vi faktisk slet ikke, for det ved alle europæere og alle danskere, hver eneste gang de en svedig dag kører forbi en McDrive og tænker: Ja, jeg går på kur i morgen, så jeg kan godt klare en jordbærmilkshake.
Man kører derhen, putter sit papsugerør ned igennem en plastikmembran, som vi kalder et låg, og så tænker man, at man jo lige skal ud på vejen, inden man kører.
Hvis man så har længere end 6 m hen til motorvejen, hvor man kan begynde at nyde sin milkshake, bliver nydelsen kort.
For du bliver fuldstændig stakåndet, når du skal suge af det her fuldstændig sammenklistrede papsugerør, fordi funktionaliteten af et papsugerør i væske nu engang er sådan, at det ikke er optimalt.
Det er simpelt hen ikke optimalt, når man forsøger at suge af et hul i den ene, tørre ende af et papsugerør og ned mod den anden, sammenklappede og fugtige ende af papsugerøret.
For funktionaliteten, og det bliver jeg nødt til at sige til de højtuddannede akademikere, kræver, at hullet fører hele vejen fra A til B, og det hul forsvinder, når pappet er vådt længe nok.
Det er en funktion, vi længe har udnyttet på offentlige toiletter.
Det er derfor, vi ikke bruger plastikposer disse steder, for der er ting, som papir er bedre til, og der er ting, papir er dårligere til.
Nej, det, der er sket, er, at vi har haft kæmpemæssige lagre fordelt på hemmelige steder i Europa, hvor vi har haft plastikrør liggende, sådan at småslyngelstater rundtomkring kunne udnytte svagheden i EU's kontrolsystem og sige, at det er gamle plastsugerør, man alle sammen bruger her på 10. eller 15. år, hvor vi alle sammen i overimplementeringens Danmark bliver helt hulkindede efter 14 sekunder af at forsøge at drikke en Matildekakaomælk.
Et papsugerør og et plastiksugerør vil jeg tro
har cirka samme dimensioner.
Et plastiksugerør måler vel lige omkring 2 cm, og det er 30 cm langt, så det er cirka 1,5 millioner sugerør pr. kubikmeter.
Da det så er 100 milliarder sugerør, vi er ude at lede efter, for at vi ikke kommer til at hænge regeringen ud for at overimplementere, så bliver vi nødt til at sige: Vi har simpelt hen sendt for mange penge fra EU's fonde ud til at bygge store lagre til sugerør, hvor vi troede, det gik til produktion af fødevarer; banditterne har snydt os.
For det er da ikke Danmark og det er jo ikke danskerne, der er kammet fuldstændig over og har sagt: Hvad er det mest irriterende, vi plastikmæssigt kan genere danskerne med?
For det er at have noget, der fungerer rigtig godt og stort set ikke findes i naturen, i hvert fald ikke i Danmark, men så spørge, hvordan vi irriterer danskerne mest muligt, sådan at vi er handlingsorienterede på klimaområdet, og så svare: Ja, vi sørger for, at ungerne, hver gang de sidder på bagsædet, ikke kan få tingene ud – så får vi også ødelagt enhver mulig form for transport i Danmark.
så er det, at de ikke kan få deres juice.
For hvis mor endelig har fået det banket igennem cellofanpakningen på en Capri-Sun, er problemet, at så er muligheden for at suge der bare ikke længere, fordi det er blevet bøjet fra starten af.
Der bliver jeg bare nødt til at sige, at danskerne måske skulle tænke sig en lillebitte smule om og så sige til miljøministeren: Vi lover at genbruge, og vi lover at lade være med at smide plast i naturen, men lad os da for pokker få noget funktionalitet i det plast, vi så bruger.
Danmarksdemokraterne er jo et konstruktivt parti.
Vi forsøger jo virkelig at komme med løsningsforslag.
Vi kunne erstatte låget, der er lavet af plast.
Vi kunne erstatte det med pap.
Det ville være godt, for det skal man ikke suge af, og hvis man gør det, får man ikke noget væsentligt ud af det, ud over en rigtig træls oplevelse, hvis det hopper af den beholder, det er på, som med stor sandsynlighed nok er foret med noget plast.
Én ting, der med sikkerhed er foret med plast, er alle de papbeholdere, som de miljøaktivister, der hader sugerør, er glade for.
Det er de så, fordi de har glemt at klippe den op, for i alle de her små beholdere findes der en lillebitte plastikballon indvendigt, fordi dem, der hælder Matildekakaomælk i papkartoner, for længe siden regnede ud, at når man putter væske ind i pap, holder det ikke.
Det skal man være en meget, meget klimafanatisk, venstreorienteret politiker for at synes er en helt fantastisk idé, altså at fjerne noget, der virker.
Muligvis er der også en sundhedsrisiko, idet man vel også må sige, at vi jo alle sammen ved, at vi skal spise langsomt, og det kan man ikke, hvis man skal drikke noget med et papsugerør, for så skal det foregå hurtigt.